เกณฑ์ปั่นหุ้นเข้มข้น
ตีกรอบใช้อินไซด์-แพร่ข่าวเท็จความผิดตลาดดูโอรับโทษ2ทาง
20 ก.ย. 2554

ตีกรอบใช้อินไซด์-แพร่ข่าวเท็จความผิดตลาดดูโอรับโทษ2ทาง
ก.ล.ต.แก้เกณฑ์การสร้างความไม่เป็นธรรมการซื้อขายหุ้น เพิ่มประสิทธิภาพการใช้อินไซเดอร์ปั่นหุ้นเข้มขึ้น 
นายธวัชชัย พิทยโสภณผู้อำนวยการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า สำนักงานอยู่ระหว่างเปิดรับฟังความคิดเห็นการปรับปรุงแก้ไขเพิ่มเติม พ.ร.บ.หลัก ทรัพย์และตลาดหลักทรัพย์ พ.ศ. 2535 ในส่วนการกระทำไม่เป็นธรรมเกี่ยวกับการซื้อขายหลักทรัพย์ เพื่อรองรับการเชื่อมโยงตลาดทุนไทยกับตลาดทุนโลกให้สอดคล้องกับแผนพัฒนาตลาดทุนไทยถึงวันที่ 25 ก.ย.นี้ เนื่องจาก พ.ร.บ.ดังกล่าวใช้มาหลายปียังไม่เคยแก้ไข มีจุดมุ่งหมายการทำให้ฐานความผิดมีความชัดเจนและครอบคลุมมากขึ้น 
“การแก้ไขจุดนี้มุ่งจัดกลุ่มทำให้องค์ประกอบความผิดทางกฎหมายมีความชัดเจนขึ้น และครอบคลุมถึงบุคคลภายนอกที่ได้รับข้อมูลภายในใช้ประโยชน์ซื้อขายหลักทรัพย์ และเพิ่มบทสันนิษฐานเข้าไปว่าเป็นพวกเดียวกัน ร่วมมือกันสร้างภาพว่าหุ้นตัวหนึ่งๆ มีการซื้อขายมากหรือมุ่งสร้างราคาให้ราคาขึ้นหรือลง” 
สำหรับการแก้ไขเสนอมี 3 ประเด็น คือ 1.การใช้ข้อมูลภายใน (อินไซเดอร์) เพื่อการซื้อขายหลัก ทรัพย์แก้ไขให้ครอบคลุมบุคคลอื่นที่ได้รับข้อมูลภายในมาใช้ประโยชน์ซื้อขาย จากเดิมเน้นเฉพาะกรรมการผู้บริหาร 
2.การเผยแพร่ข้อมูลอันเป็นเท็จ ซึ่งกฎหมายเดิมมาตรา 238-239 กำหนดว่าผู้บริหารบริษัทหลักทรัพย์หรือผู้บริหารบริษัทที่ออกและเสนอขายหลักทรัพย์ ถ้าเผยแพร่ข้อมูลเท็จมีผลกระทบทำให้ราคาผิด แต่ของใหม่ผู้ใดก็ตามที่เผยแพร่ข้อมูลเท็จถือว่ามีความผิด
3.การสร้างราคาเสนอให้แก้ไขโดยให้แยกองค์ประกอบความผิดให้ชัดเจนเป็น 2 ประเภท คือ แยกการกระทำที่มุ่งสร้างภาพให้เข้าใจผิดว่าหลักทรัพย์มีการซื้อขายมาก และวิธีการพยายามมุ่งสร้างราคาเป็นการแทรกแซงกลไกราคาผลักดันให้ราคาขึ้นหรือลง 
นอกจากนี้ ยังแก้ไขกฎเกณฑ์และรองรับการเชื่อมโยงตลาดทุนไทยกับตลาดทุนโลกคือ บริษัทซึ่งจดทะเบียนในต่างประเทศต้องการเข้ามาจดทะเบียนในตลาดหุ้นไทย (ดูโอลิสติง) เบื้องต้นต้องปฏิบัติตามกฎเกณฑ์ตามประเทศนั้นก่อน และถ้าหลักเกณฑ์การเปิดเผยข้อมูลรายการเกี่ยวโยง หากเป็นไปในทิศทางเดียวกับกฎเกณฑ์ของไทย และมองว่าหลักเกณฑ์ต่างประเทศเพียงพอจะได้รับการผ่อนผัน เพื่อให้เกิดความคล่องตัวกับบริษัทข้ามชาติ 
นายธวัชชัย กล่าวว่า กฎเกณฑ์ใหม่ยังกำหนดให้การทำความผิดการซื้อขายหุ้นในต่างประเทศ และมีผลกระทบกับหลักทรัพย์ที่จดทะเบียนในตลาดหุ้นไทย ผู้ทำความผิดจะต้องรับโทษตาม พ.ร.บ.หลัก ทรัพย์และตลาดหลักทรัพย์ด้วย
ผู้อำนวยการสำนักเลขาธิการฯ กล่าวว่า การแก้ไขกฎหมายดังกล่าวจะเพิ่มบทสันนิษฐานว่า มีการร่วมมือกันในลักษณะที่ถูกสันนิษฐานว่าเป็นพวกเดียวกันหรือไม่ เช่น การเปิดบัญชีร่วมกัน การยอมให้คนอื่นใช้บัญชีร่วม หรือการส่งคำสั่งซื้อขายหุ้นแทนกัน ซึ่งบทสันนิษฐานนี้ต้องพิสูจน์ให้ได้ว่า มีเจตนาร่วมกันในการทำให้ราคาหุ้นเพิ่มขึ้นและลดลง
“พ.ร.บ.สัญญาซื้อขายล่วงหน้ามีตัวกฎหมายเรื่องการกระทำไม่เป็นธรรมเหมือน พ.ร.บ.หลักทรัพย์และตลาดหลักทรัพย์ ซึ่ง พ.ร.บ.ซื้อขายล่วงหน้าทั้งเรื่องการใช้ข้อมูลภายในการซื้อขายที่ผิดไปจากปกติ หรือการรักษาราคาหุ้น พ.ร.บ.หลักทรัพย์และตลาดหลักทรัพย์ไม่ได้เขียนบทสันนิษฐานไว้ จึงต้องเพิ่มเติมส่วนนี้เข้าไป” นายธวัชชัย กล่าว 
ทั้งนี้ การบังคับใช้กฎหมายที่แก้ไขใหม่ต้องใช้เวลา เพราะต้องรวบรวมความคิดเห็นเสนอสำนักงาน ก.ล.ต. ก่อนนำเสนอกระทรวงการ คลังและกฤษฎีกา